Ζαχαρωμένα μπαστουνάκια λεμονιού
Λεμονόφλουδες, ζάχαρη και να σου ένα ωραίο σνακ που διατηρείται για καιρό. Μόνο λίγη προσοχή στο ξεπίκρισμα θέλουν αυτά τα γλυκά μπαστουνάκια.
3 λεμόνια ακέρωτα, χοντρόφλουδα (μέτρια προς μεγάλα), 1 κούπα νερό, 1 κούπα ζάχαρη
Για να φτιάξουμε ζαχαρωμένα μπαστουνάκια λεμονιού πλένουμε πολύ καλά τα λεμόνια και τα καθαρίζουμε από τις φλούδες τους. Κόβουμε τις φλούδες σε μπαστουνάκια και τα βάζουμε σε κρύο νερό. Τα αφήνουμε για 10-12 ώρες να ξεπικρίσουν, αλλάζοντας στο μεταξύ 2 φορές το νερό.Σουρώνουμε τα μπαστουνάκια και τα βάζουμε σε μια κατσαρόλα με μπόλικο νερό. Τοποθετούμε στη φωτιά και μόλις κοχλάσει το νερό τα βγάζουμε με μια τρυπητή κουτάλα πάνω σε μια πιατέλα με απορροφητικό χαρτί. Βάζουμε σε μια κατσαρόλα τη 1 κούπα νερό με τη ζάχαρη να βράσουν για 3-4 λεπτά (μετά τον κοχλασμό).Προσθέτουμε τα μπαστουνάκια και τα αφήνουμε να βράσουν για περίπου 10 λεπτά. Τα βγάζουμε και τα βάζουμε σε μια λαδόκολλα όπου τα αφήνουμε να ξεραθούν για περίπου 1 ώρα.
Λεμόνι